  Туспуктэм: Татьяна Пунгина Майя Бывальцева 2023-тӥ арын Дэри ёросысь изгуртын вужмем ФАП интые туала эмчи амбулатори пуктозы. Лэсьтӥськон «Здравоохранение» йӧскалык ӵектослэн программаезъя мыноз. Со сярысь Удмуртиысь тазалыкез утёнъя министерстволэн пресс-службаез ивортӥз. Туннэ Изгуртын 5 сюрслэсь трос адями улэ, со пӧлын 1 сюрс 260 пиналъёс. Гуртысь фельдшер-акушер пункт гурт клублэн 1968-тӥ арын пуктэм юртаз ужа. Вань кулэ ӧнерчиосты интыяны луонлыкъёс отын ӧвӧл. « Нуналлы быдэ ми доры 20-25 пинал ветлэ, толалтэ – 30 но солэсь трос. Эшшо сомында ик арлыдоосты фельдшер учке. <…> Милям коридормы сюбег, лыктӥсьёсты висъяны уг луы, ваньзы одӥг черодын пуко. Туж  потэ, милям выль амбулаторимы, асьмелэн юртмы мед луоз шуыса » Татьяна Чекмарёва, педиатр-эмчилэн эмсузэрез Лэсьтӥськон 2023-тӥ арын кутскоз. 300 квадрат метр быдӟа юрт вань туала куронъёслы тупалоз. Отын пиналъёслы но арлыдоослы нимаз пыронъёс, дӥсез кылён интыос, регистратура, процедурной, пинь эмъян но нылкышноосты учкон висъетъёс луозы. Амбулаториын терапевт, педиатр, огъя практикая эмчи, пинь эмъясь, фельдшер, акушерка, эмсузэръёс ужалозы. « Выль эм ужъюртъёсы ӧнерчиос шумпотыса мыно, со пӧлын егит ӧнеричос но, "Земский доктор" но "Земский фельдшер" программаосъя ужасьёсты мыло-кыдо кыскиськом. Та ар пумозь Сизьугртын но Вуж Чультэм гуртъёсын модульной ФАП-ёс пуктыны чакламын. 2023-тӥ арын Изгуртын амбулатори кылдоз, 2024-тӥ арын – Якшур гуртын » Татьяна Ехлакова, Дэри ёрос эмъюртысь валтӥсь эмсузэр Солэн верамезъя, кык арскын Дэри ёросын куать выль фельдшер акушер пунктъёс пуктэмын. Туэ гужем Ягул черкогуртын но Хохряки гуртын амбулаториос усьтӥзы. Тегъёс: Удмуртия Дэри лэсьтӥськон тазалыкезутён  